म्यान्मार
म्यन्मा अथवा ब्रह्मदेश दक्षिण एशिया का एक देश है। इसका आधुनिक बर्मी नाम 'म्यन्मा' ( မြန်မာ = म्रन्मा ) है। बर्मी भाषा में र का उच्चारण य किया जाता है अतः सही उच्चारण म्यन्मा है। इसका पुराना अंग्रेजी नाम बर्मा था जो यहाँ के सर्वाधिक मात्रा में आबाद जाति (नस्ल) बर्मी के नाम पर रखा गया था। इसके उत्तर में चीन, पश्चिम में भारत, बांग्लादेश एवम् हिन्द महासागर तथा दक्षिण एवं पूर्व की दिशा में थाईलैंड एवं लाओस देश स्थित हैं। यह भारत एवम चीन के बीच एक रोधक राज्य का भी काम करता है। इसकी राजधानी नाएप्यीडॉ और सबसे बड़ा शहर देश की पूर्व राजधानी यांगून है, जिसका पूर्व नाम रंगून था।

नामकरण 

बर्मी भाषा में, म्यान्मा को म्यन्मा (ြမန်မာ|40px) या  बमा (ဗမာ|27px) नाम से जाना जाता है।ब्रिटिश राज के बाद इस देश को अंग्रेजी में 'बर्मा' कहा जाने लगा। सन् 1989 मे देश की सैनिक सरकार ने पुराने अंग्रेजी नामों को बदल कर पारम्परिक बर्मी नाम कर दिया। इस तरह म्यान्मा को 'म्यन्मा' और पूर्व राजधानी और सबसे बड़े रंगून को यांगून नाम दिया गया।

भूगोल 

म्यान्मा दक्षिण पूर्व एशिया का सबसे बड़ा देश है, जिसका कुल क्षेत्रफ़ल 6,78,500 वर्ग किलोमीटर है। म्यान्मा विश्व का चालीसवाँ सबसे बड़ा देश है। इसकी उत्तर पूर्व सीमाएँ भारत के मिज़ोरम, नागालैण्ड, मणिपुर, अरुणाचल प्रदेश और बांग्लादेश के चिटगाँव प्रान्त को मिलती है। उत्तर मे देश की सबसे लम्बी सीमा तिब्ब्त और चीन के उनान प्रान्त के साथ है। म्यान्मा के दक्षिण-पूर्व मे लाओस ओर थाईलैंड देश है। म्यान्मा की तट रेखा (1,930 किलोमीटर) देश के कुल सीमा का एक तिहाई है। बंगाल की खाड़ी और अण्डमान सागर देश के दक्षिण पश्चिम और दक्षिण में क्रमशः पड़ते है। उत्तर में हेंगडुआन शान पर्वत चीन के साथ सीमा बनाते है।

म्यान्मा में तीन पर्वत शृंखलाएँ है। जो कि हिमालय से शुरु होकर उत्तर से दक्षिण दिशा मे फैली हुई है। इनका नाम है रखिने योमा, बागो योमा और शान पठार। यह शृंखला म्यान्मा को तीन नदी तन्त्र मे बाँटती है। इनका नाम है ऎयारवाडी, सालवीन और सीतांग। ऎयारवाडी म्यान्मा कि सबसे लम्बी नदी है। इसकी लम्बाई 2,170 किलोमीटर है। मरतबन की खाड़ी मे गिरने से पहले यह नदी म्यान्मा के सबसे उपजाऊ भूमि से हो कर गुजरती है। म्यान्मा की अधिकतर जनसंख्या इसी नदी की घाटी मे निवास करती है जो कि रखिने योमा और शान पठार के बीच स्थित है।

देश का अधिकतम भाग कर्क रेखा और भूमध्य रेखा के बीच मे स्थित है। म्यान्मा एशिया महाद्वीप के मानसून क्षेत्र मे स्थित है, सालाना यहॉ के तटीय क्षेत्रों में 5000 मिलीमीटर, डेल्टा भाग में लगभग 2500 मिलीमीटर और मध्य म्यान्मा के शुष्क क्षेत्रों में 1000 मिलीमीट वर्षा होती है।

धरातल 
धरातल के आधार पर इसे चार भागों में बाँटा जा सकता है : 
 1. उत्तरी तथा पश्चिमी पहाड़ी क्षेत्र - यह 6,000 से 20,000 फुट तक ऊँचा है। इसमें बंगाल की खाड़ी तथा आराकान योमा पर्वत के मध्य की आराकन पट्टी भी शामिल है।
 2. पूर्व का शान उच्च प्रदेश - यह लगभग 3,000 फुट तक ऊँचा एक पठार है जो दक्षिण में टेनैसरिम योमा तक फैला है।
 3. मध्य म्यान्मा - यह देश का मुख्य कृषिप्रदेश है जो पूर्व में सैलवीन तथा पश्चिम में इरावदी तथा इसकी सहायक चिंद्विन आदि नदियों से घिरा है।
 4. दक्षिण में इरावदी तथा सितांग नदियों का डेल्टा प्रदेश - इरावदी तथा सितांग की निम्न घाटी काफी उपजाऊ है। डेल्टा प्रदेश लगभग 10,000 वर्ग मील में फैला है। यह विश्व के बड़े धान उत्पादक क्षेत्रों में से एक है तथा यहाँ कई प्रसिद्ध बंदरगाह भी स्थित हैं। इरावदी नदी मैदान के पश्चिमी भाग से बहती हुई बंगाल की खाड़ी में गिरती है।

जलवायु 
यहाँ की जलवायु उष्णकटिबन्धीय है जिसमें तीन ऋतुएँ होती हैं : प्रथम, वर्षा ऋतु, जो मध्य मई से मध्य अक्टूबर तक रहती है; द्वितीय, ग्रीष्म ऋतु, जो अप्रैल-मई से अक्टूबर या नवम्बर तक रहती है। तृतीय, जाड़े की ऋतु, जो दिसम्बर से मार्च तक रहती है। मानसून के मौसम में ऊपरी म्यान्मा में 200 इंच था दक्षिण में स्थित रंगून में 100 इंच तक वर्षा होती है। मध्य के शुष्क भाग में 25 से 35 इंच वर्षा होती है। निम्न म्यान्मा का जाड़े का ताप 15.5 डिग्री से॰ तथा गरमी का ताप 38 डिग्री सें. तक रहता है। मध्य म्यान्मा में गरमी का ताप निम्न म्यान्मा के जाड़े के ताप से अधिक तथा गरमी के ताप से कम हो जाता है।

राज्य और मण्डल 
thumb
म्यान्मा को सात राज्य और सात मण्डल मे विभाजित किया गया है। जिस क्षेत्र मे बर्मी लोगों की जनसंख्या अधिक है उसे मण्डल कहा जाता है। राज्य वह मण्डल है, जो किसी विशेष जातीय अल्पसंख्यकों का घर हो।

मण्डल
 ऎयारवाडी मण्डल
 बागो मण्डल
 मागवे मण्डल
 मण्डाले मण्डल
 सागाइन्ग मण्डल
 तनीन्थाराई मण्डल
 यांगोन मण्डल

राज्य 
 चिन राज्य
 कचिन राज्य
 कायिन राज्य
 कायाह राज्य
 मोन राज्य
 रखीने राज्य
 शान राज्य

म्यान्मा का इतिहास 

 जनवरी, 1948 - म्यान्मा को स्वतन्त्रता मिली।
 सितंबर, 1987 - मुद्रा के अवमूल्यन के चलते हजारों लोगों की बचत स्वाहा हो गयी, जिसके चलते सरकार विरोधी दंगे भड़के।
 जुलाई, 1989 - सत्ताधारी जुण्टा ने मार्शल ला की घोषणा की। नेशनल लीग फ़ॉर डेमोक्रेसी की नेता आंग सान सू की घर में नजरबन्द।
 मई, 1990 - आम चुनावों में एनएलडी की भारी जीत। जुण्टा ने चुनाव के परिणामों को अस्वीकार कर दिया।
 अक्टूबर, 1991 - सू की को नोबेल शान्ति पुरस्कार।
 जुलाई, 1995 - सू की की नजरबन्दी से रिहाई।
 मई, 2003 - जुण्टा व एनएलडी समर्थकों के बीच झड़प के बाद सू की को तथाकथित सुरक्षा के लिए फिर हिरासत में ले लिया गया।
 सितम्बर, 2007 - बौद्ध भिक्षुओं द्वारा सत्ता विरोधी प्रदर्शन।
 अप्रैल, 2008 - सरकार ने प्रस्तावित संविधान छपवाया जिसके मुताबिक एक तिहाई संसदीय सीटें सेना के हिस्से जायेंगी। सू की के किसी भी प्रकार के पद ग्रहण करने पर प्रतिबन्ध
 मई, 2009 - जान विलियम येता नामक अमेरिकी तैरकर सू की घर पहुँचा। सरकार ने सू की पर नजरबन्दी के नियम तोड़ने का आरोप लगाया।

इकाई प्रणाली 

म्यान्मा विश्व के उन तीन देशो में शामिल है, जो अन्तर्राष्ट्रीय इकाई प्रणाली का उपयोग नहीं करते है।

इन्हें भी देखें 
 म्यान्मा भाषा
 म्यान्मा लिपि
 बमर लोग

बाहरी कड़ियाँ 
 भारतीय संस्कृति में रचा-बसा म्यान्मार  (पाञ्चजन्य)
 विकिपीडिया कामंस पर म्यान्मार के मानचित्र संग्रह
 म्याँमार देश (बर्मा) के प्रमुख सांस्कृतिक त्यौहार
 म्यान्मार लिपि से देवनागरी लिपि परिवर्तक (डाउनलोड करें और किसी भी ब्राउजर में चलाएँ)
 “सुनहरा देश” म्यानमार

सन्दर्भ 

श्रेणी:म्यान्मार
श्रेणी:दक्षिण-पूर्व एशियाई देश
श्रेणी:दक्षिण पूर्वी एशियाई राष्ट्रों का संगठन के सदस्य राष्ट्र